Só het verkeer op hoofweë gelykArgieffoto Duisende voertuie is Maandag op die land se hoofweë waargeneem terwyl Suid-Afrikaners teruggekeer het huis toe ná die Paasnaweek. Die departement van vervoer het laat Maandagaand in ŉ verklaring die syfers bekendgemaak van die gemiddelde aantal voertuie wat van Sondag middernag tot Maandag 13:00 op die snelweë waargeneem is. Die meeste voertuie is op die N1 waargeneem met ŉ totaal van 75 216 voertuie vir die oggend. Dit is ongeveer 6 268 voertuie per uur. Op die N3 is 54 636 voertuie, of 4 553 per uur, die oggend waargeneem. Altesaam 33 207, of ongeveer 2 767 voertuie per uur, het die N4 Maandagoggend gebruik, terwyl 22 441, of 1 870 voertuie per uur, op die N2 waargeneem is. Op die N12 is 6 302 voertuie, of 525 voertuie per uur, aangeteken. Die Padverkeersbestuurskorporasie (RTMC) het Sondag die verkeerstatistieke vir die Paasnaweek as “skokkend” beskryf en gesê byna 20 000 verkeersboetes is gedurende die naweek uitgereik. Dit sluit nie die verkeersboetes vir Maandag in nie. Die organisasie het verder gesê nagenoeg 800 mense is tussen Vrydag en Sondag in hegtenis geneem vir verskeie oortredings wat dronk- en roekelose bestuur insluit. Die volledige verkeerstatistieke vir die 2017 Paasnaweek sal binnekort bekendgemaak word.